2.  ลักษณะการประกอบธุรกิจ

    1.  ประวัติความเป็นมาของบริษัท

บริษัท เอส. แพ็ค แอนด์ พริ้นท์ จำกัด (มหาชน) ก่อตั้งขึ้นเมื่อปี 2525 เดิมชื่อ บริษัท ฉลองรัตน์
จำกัด โดยครอบครัวลีนุตพงษ์ มีทุนจดทะเบียน 1 ล้านบาท ชำระแล้วเต็มจำนวน
ประกอบธุรกิจหลักในการพิมพ์สื่อสิ่งพิมพ์ และผลิตกล่องพิมพ์พาณิชย์ (Commercial Printing)
ต่อมา พ.ศ. 2536 บริษัท เดอะเอ็มกรุ๊ป จำกัด (มหาชน) ได้เข้าเป็นผู้ถือหุ้นใหญ่และ
ได้เพิ่มทุนจดทะเบียนและเรียกชำระแล้วเป็น 100 ล้านบาท และแปรสภาพเป็นบริษัทมหาชนในปี
2537 พร้อมทั้งย้ายไปตั้งโรงงานที่อำเภอหาดใหญ่ จังหวัดสงขลา
และเปลี่ยนแนวทางการดำเนินธุรกิจไปสู่ธุรกิจการผลิตกล่องกระดาษ ในปี 2538 บริษัทฯ
เพิ่มทุนจดทะเบียนเป็น 300 ล้านบาท โดยเป็นทุนเรียกชำระแล้ว 240 ล้านบาท และในปี 2540
บริษัทฯ เข้าถือหุ้นร้อยละ 99.99 ในบริษัท สหกิจบรรจุภัณฑ์ จำกัด
ซึ่งดำเนินธุรกิจผลิตบรรจุภัณฑ์กระดาษในเขตกรุงเทพฯ

ในเดือนสิงหาคม 2545 บรรษัทบริหารสินทรัพย์ไทย ได้รับโอนหุ้นของ SPACK จำนวน 10.5
ล้านหุ้นจาก บริษัท เดอะเอ็มกรุ๊ป จำกัด (มหาชน) ตามสัญญาปรับโครงสร้างหนี้ระหว่าง บสท.
กับบริษัท เดอะเอ็มกรุ๊ป จำกัด (มหาชน) ต่อมาในเดือนธันวาคม 2546 บริษัท เดอะเอ็มกรุ๊ป
จำกัด (มหาชน) ได้ซื้อหุ้นจำนวน 10.5 ล้านหุ้นคืนจาก บสท. และขายหุ้นจำนวน 2.5
ล้านหุ้นให้แก่นายยุทธ ชินสุภัคกุล และจำนวน 1 ล้านหุ้นให้แก่นักลงทุนรายอื่น และในวันที่ 12
ธันวาคม 2546 Thailand Equity Fund (กองทุนเพื่อการร่วมลงทุน)
เข้าเป็นผู้ถือหุ้นรายใหญ่ของบริษัทฯ ภายหลังจากซื้อหุ้นจำนวน 7 ล้านหุ้น
และตามมติที่ประชุมวิสามัญผู้ถือหุ้นครั้งที่ 1/2546 ของบริษัทเมื่อวันที่ 22 ธันวาคม 2546
ได้มีมติให้แปลงมูลค่าหุ้นของบริษัท จากมูลค่าที่ตราไว้หุ้นละ 10 บาท เป็นมูลค่าหุ้นละ 5 บาท
และนำหุ้นสามัญใหม่จำนวน 12,000,000 หุ้น มูลค่าที่ตราไว้หุ้นละ 5 บาท
เสนอขายประชาชนทั่วไปพร้อมกับการนำบริษัทเข้าจดทะเบียนในตลาดหลักทรัพย์แห่งประเทศไทย
และเริ่มมีการซื้อขายหุ้นในตลาดหลักทรัพย์แห่งประเทศไทย เมื่อวันที่ 30 มีนาคม 2547 โดยบริษัทฯ
มีทุนจดทะเบียนและเรียกชำระแล้วทั้งสิ้น 300 ล้านบาท แบ่งเป็นหุ้นสามัญ จำนวน 60 ล้านหุ้น
มูลค่าที่ตราไว้หุ้นละ 5 บาท

ในระหว่างปี 2548 ที่ประชุมวิสามัญผู้ถือหุ้นครั้งที่ 1/2548 เมื่อวันที่ 29 เมษายน 2548
ได้มีมติให้แปลงมูลค่าหุ้น จากมูลค่าหุ้นที่ตราไว้หุ้นละ 5 บาท จำนวน 60 ล้านหุ้น เป็นเงิน 300
ล้านบาท เป็นมูลค่าหุ้นละ 1 บาท จำนวน 300 ล้านหุ้น เป็นเงิน 300 ล้านบาท
โดยได้จดทะเบียนต่อกรมพัฒนาธุรกิจการค้า กระทรวงพาณิชย์เมื่อวันที่ 4 พฤษภาคม 2548

วันที่ 25 มีนาคม 2554 บริษัท โอจิ เปเปอร์ จำกัด ซึ่งเป็นบริษัทฯ
ที่มียอดขายอันดับหนึ่งของประเทศญี่ปุ่น มีประสบการณ์และความเชี่ยวชาญในการดำเนินธุรกิจกระดาษ
จดทะเบียนในตลาดหลักทรัพย์โตเกียวและโอซาก้า (รหัสเลขที่ 3861) เข้ามาลงทุนในบริษัทฯ
โดยซื้อหุ้นจาก Thailand Equity Fund (กองทุนเพื่อการร่วมลงทุน) จำนวนทั้งสิ้น 70 ล้านหุ้น
ทำให้บริษัท โอจิ เปเปอร์ จำกัด เป็นผู้ถือหุ้นรายใหญ่ของบริษัทฯ การเข้ามาลงทุนของบริษัท โอจิ
เปเปอร์ จำกัด เป็นผลดีกับบริษัท เพราะบริษัทฯ
สามารถสั่งซื้อวัตถุดิบได้ในราคาถูกจากบริษัทในเครือและจะได้พัฒนาเทคโนโลยีการพิมพ์ของบริษัทฯ
และบริษัทย่อยให้มีประสิทธิภาพยิ่ง ๆ ขึ้น

ที่ประชุมคณะกรรมการครั้งที่ 3/2554 เมื่อวันที่ 18 พฤษภาคม 2554
มีมติอนุมัติให้ขยายกำลังการผลิตโรงงานออฟเซตของบริษัทฯ โดยซื้อเครื่องจักรด้วยมูลค่าประมาณ
50 ล้านบาท
และเตรียมขยายกำลังการผลิตไปยังนิคมอุตสาหกรรมสินสาครของบริษัทย่อยโดยซื้อที่ดินประมาณ 42
ไร่ด้วยมูลค่า 167.5 ล้านบาท

ที่ประชุมคณะกรรมการครั้งที่ 7/2554 เมื่อวันที่ 8 กันยายน 2554
มีมติอนุมัติการซื้อเครื่องพิมพ์เครื่องที่ 2 ด้วยมูลค่า 40 ล้านบาท
และอนุมัติการก่อสร้างโรงงานใหม่ของบริษัทย่อยที่นิคมอุตสาหกรรมสินสาครด้วยมูลค่า 175 ล้านบาท
งานก่อสร้างกำหนดให้แล้วเสร็จภายในเดือนพฤษภาคม 2555

บริษัทฯ
ได้รับการส่งเสริมการลงทุนจากคณะกรรมการส่งเสริมการลงทุนในส่วนขยายโรงพิมพ์ออฟเซต เลขที่
2186(2)/2554 เมื่อวันที่ 29 กันยายน 2554 และบริษัทย่อยได้รับการส่งเสริมการลงทุน
จากคณะกรรมการส่งเสริมการลงทุนเลขที่ 7007(2)/2555 เมื่อวันที่ 24 สิงหาคม 2555

จากมติที่ประชุมวิสามัญผู้ถือหุ้นของบริษัทย่อย 2/2554 เมื่อวันที่ 29 กันยายน 2554
อนุมัติให้บริษัทย่อยเพิ่มทุนจดทะเบียนจาก 200 ล้านบาทเป็น 400 ล้านบาท
บริษัทย่อยดำเนินการจดทะเบียนเพิ่มทุนกับกระทรวงพาณิชย์เมื่อวันที่ 10 ตุลาคม 2554
และบริษัทฯได้ลงทุนในหุ้นทุนออกใหม่ของบริษัทย่อยทั้งจำนวนทำให้บริษัท
มีสัดส่วนการถือหุ้นบริษัทย่อยที่ร้อยละ 100

ต่อมาในวันที่ 2 ตุลาคม 2555 บจ.โอจิ โฮลดิ้งส์ คอร์ปอเรชั่น จำกัด (Oji Holdings
Corporation ) (“Oji”) (เดิมชื่อ บริษัท โอจิ เปเปอร์ จำกัด) ได้ซื้อหุ้นจากนายยุทธ
ชินสุภัคกุล ผู้ถือหุ้นที่เป็นสมาชิกในครอบครัวของนายยุทธ ชินสุภัคกุลและผู้ถือหุ้นรายอื่นๆ จำนวน
81,000,000 หุ้น หรือคิดเป็นร้อยละ 27.00 ของทุนจดทะเบียนชำระแล้วของบริษัทฯ
โดยมีราคาซื้อขาย 4.00 บาทต่อหุ้น

การซื้อหุ้นในจำนวน 81 ล้านหุ้น ดังกล่าวของ Oji เมื่อนำมารวมกับหุ้นของบริษัทฯจำนวน 70
ล้านหุ้น ที่ถือโดย Oji ก่อนหน้าการได้มาครั้งนี้ ทำให้ Oji ถือหุ้นในบริษัทฯ รวมทั้งสิ้น 151
ล้านหุ้นหรือคิดเป็นร้อยละ 50.33 ของจำนวนหุ้นที่จำหน่ายได้แล้วทั้งหมดของบริษัทฯ ทำให้ Oji
มีหน้าที่ต้องทำคำเสนซื้อหลักทรัพย์ทั้งหมดของบริษัทฯ ของจำนวนหุ้นที่เหลือ
ตามหลักเกณฑ์ที่กำหนดไว้ในประกาศคณะกรรมการกำกับตลาดทุนที่ ทจ. 12/2554 เรื่องหลักเกณฑ์
เงื่อนไข และวิธีการในการเข้าถือหลักทรัพย์เพื่อครอบงำกิจการ ในการนี้ Oji
เสนอราคาซื้อหุ้นสามัญทั้งหมดของกิจการที่ราคา 4.00 บาทต่อหุ้น ทั้งนี้ Oji
ไม่มีแผนที่จะเปลี่ยนแปลงการประกอบธุรกิจของบริษัทอย่างมีนัยสำคัญ

หลังจากทำคำเสนอซื้อหลักทรัพย์ของบริษัทฯ แล้ว (16 พฤศจิกายน 2555 เวลา 16.00 น.)
ผลการซื้อหลักทรัพย์ของบริษัทฯ ปรากฏว่า Oji สามารถซื้อหุ้นของบริษัทฯ ได้อีกจำนวน
76,156,360 หุ้น เมื่อรวมกับหุ้นเดิมที่ Oji ซื้อไว้แล้ว ทำให้ Oji ถือหุ้นบริษัทฯ รวมทั้งสิ้น
227,156,360 หุ้นหรือคิดเป็นร้อยละ 75.72 ของหุ้นที่จำหน่ายได้แล้วทั้งหมดของกิจการ

ภาพรวมการประกอบธุรกิจ

  บริษัท เอส. แพ็ค แอนด์ พริ้นท์ จำกัด (มหาชน) (“บริษัทฯ”) ถือหุ้นร้อยละ 100 ในบริษัท
  สหกิจบรรจุภัณฑ์ จำกัด (“บริษัทย่อย”)
  โดยทั้งสองบริษัทมีการดำเนินการบริหารจัดการโดยผู้บริหารกลุ่มเดียวกัน
  เสมือนว่าบริษัทย่อยเป็นสาขาของบริษัทฯ โดยทำเลที่ตั้งของบริษัทฯ
  และบริษัทย่อยเป็นประโยชน์ในด้านการเข้าถึงกลุ่มลูกค้าในทำเลที่ต่างกันเท่านั้นเอง

  บริษัทฯ และบริษัทย่อยประกอบธุรกิจ ผลิตบรรจุภัณฑ์กระดาษประเภทกล่องกระดาษ
  และรับจ้างพิมพ์หนังสือ โดยสามารถแยกผลิตภัณฑ์ตามสายธุรกิจได้ดังนี้

1.  กล่องกระดาษ สามารถแบ่งกลุ่มผลิตภัณฑ์ได้เป็น 2 กลุ่ม คือ

    1.  กล่องพิมพ์พาณิชย์ (Commercial Printing) หรือกล่องพิมพ์ออฟเซ็ท ซึ่งได้แก่
        กล่องพับแข็งธรรมดา (Folding Carton) หรือ กล่องใน (Inner Box) และ
        กล่องพับแข็งปะลอน (Offset and Flute)

    2.  กล่องลูกฟูก (Corrugated Box) หรือ กล่องนอก (Outer Box) และกระดาษลูกฟูก
        (Corrugated Sheet Board)

  บริษัทฯ และบริษัทย่อยดำเนินธุรกิจเป็นผู้ผลิตและจำหน่ายบรรจุภัณฑ์กระดาษ โดยบริษัทฯ
  มีโรงงานตั้งอยู่ที่อำเภอหาดใหญ่ จังหวัดสงขลา บนพื้นที่ประมาณ 16 ไร่
  ดำเนินการผลิตกล่องพิมพ์พาณิชย์ กล่องลูกฟูก และกระดาษลูกฟูกขนาดลอน C และ ลอน B
  ซึ่งเป็นกระดาษลูกฟูกลอนขนาดใหญ่เพื่อใช้เป็นวัสดุในการผลิตกล่องและเพื่อจำหน่ายให้แก่ผู้ผลิตรายอื่น
  ฐานลูกค้าส่วนใหญ่ของบริษัทฯ ตั้งอยู่ในเขตภาคใต้ และลูกค้าบางส่วนในเขตกรุงเทพฯ
  และภาคกลาง โดยลูกค้าของบริษัทส่วนใหญ่ ได้แก่ ผู้ผลิตถุงมือยาง ผู้ผลิตอาหารกระป๋อง
  ผู้ผลิตอาหารทะเลแช่แข็ง ผู้ผลิตอาหารและเครื่องดื่ม เป็นต้น

  สำหรับบริษัท สหกิจบรรจุภัณฑ์ จำกัด (“SHK”) บริษัทย่อยที่ถือหุ้นโดยบริษัทฯ ร้อยละ 99.99
  มีโรงงานตั้งอยู่ที่เขตบางขุนเทียน กรุงเทพฯ บนพื้นที่ประมาณ 17.5 ไร่
  เน้นฐานลูกค้าในเขตกรุงเทพฯ และภาคกลาง ดำเนินธุรกิจผลิตกล่องใน กล่องพับแข็งปะลอน
  และกระดาษลูกฟูกขนาดลอน E ซึ่งเป็นลอนขนาดเล็ก เพื่อใช้สำหรับผลิตกล่องพับแข็งปะลอน
  อย่างไรก็ตามบริษัทย่อย ต้องใช้กระดาษลูกฟูกขนาดลอน C และ B
  ในการผลิตกล่องพับแข็งปะลอนด้วย บริษัทย่อยจึงซื้อกระดาษลูกฟูกลอนขนาดใหญ่ (ลอน C, ลอน
  B) ทั้งจากผู้ผลิตรายอื่น และจากบริษัทฯ ในสัดส่วนร้อยละ 80:20 ตามลำดับ
  สำหรับลูกค้าของบริษัทส่วนใหญ่ ได้แก่ ผู้ผลิตเครื่องใช้ไฟฟ้าและอุปกรณ์อิเล็กทรอนิกส์
  ผู้ผลิตอาหารและเครื่องดื่ม เป็นต้น

2.  รับจ้างพิมพ์หนังสือ

  ในอดีต บริษัทฯ ดำเนินธุรกิจรับจ้างพิมพ์หนังสือ และสื่อสิ่งพิมพ์ต่างๆ แต่หลังจากบริษัทฯ
  ย้ายโรงงานไปตั้งอยู่ที่อำเภอหาดใหญ่ จังหวัดสงขลา ในปี 2537
  และได้เปลี่ยนแนวทางการดำเนินธุรกิจไปสู่การผลิตบรรจุภัณฑ์กระดาษ ทำให้บริษัทฯ
  ไม่สะดวกในการดำเนินการพิมพ์หนังสือและสื่อสิ่งพิมพ์ต่างๆ ทั้งในด้านการผลิตและการขนส่ง
  อย่างไรก็ตาม
  เนื่องจากลูกค้าจ้างพิมพ์ส่วนใหญ่เป็นลูกค้าเดิมที่ติดต่อธุรกิจกันมาเป็นระยะเวลานาน บริษัทฯ
  จึงว่าจ้างให้ผู้ผลิตสื่อสิ่งพิมพ์รายอื่นเป็นผู้ผลิตและส่งสินค้าแทน (Sub Contract) โดยที่บริษัทฯ
  เป็นผู้ทำสัญญารับจ้างผลิตโดยตรงกับลูกค้า
  และเพื่อให้เป็นไปตามพระราชบัญญัติการประกอบธุรกิจของคนต่างด้าว พ.ศ. 2542 บริษัทฯ
  ไม่มีรายได้จากการรับจ้างพิมพ์หนังสือตั้งแต่เดือนกรกฎาคม 2555 เป็นต้นไป

1.  โครงสร้างรายได้

  โครงสร้างรายได้จากการจำหน่ายบรรจุภัณฑ์กระดาษของ บริษัท เอส. แพ็ค แอนด์ พริ้นท์ จำกัด
  (มหาชน) และบริษัทย่อย

  โครงสร้างรายได้ของบริษัท

  หน่วย : ล้านบาท

  []

  รายได้ของบริษัทฯ และบริษัทย่อยตามงบการเงินรวมสามารถจำแนกออกเป็น 4 ประเภท ดังนี้

-   รายได้จากการผลิตและจำหน่ายกล่องพิมพ์พาณิชย์หรือกล่องพิมพ์ออฟเซต

-   รายได้จากการผลิตและจำหน่ายกระดาษลูกฟูกและกล่องลูกฟูก

-   รายได้จากการรับจ้างพิมพ์หนังสือและสื่อสิ่งพิมพ์

-   รายได้จากการจำหน่ายวัตถุดิบในการผลิตบรรจุภัณฑ์ เช่น กระดาษดูเพล็กซ์ กระดาษคราฟท์
    วัสดุสิ้นเปลือง ฯลฯ ซึ่งบริษัทฯ
    และบริษัทย่อยได้ประโยชน์ทางด้านต้นทุนวัตถุดิบที่ต่ำลงจากการสั่งซื้อสินค้ารวมกันในปริมาณมาก
    (Economy of Scale)

    1.  เป้าหมายการดำเนินธุรกิจ

บริษัทฯ มุ่งเน้นการเติบโตอย่างมั่นคงในการขยายธุรกิจ ควบคู่ไปกับการพัฒนาผลิตภัณฑ์
การบริการที่ดีและการตรงต่อเวลา โดยบริษัทฯ
มีเป้าหมายในการเพิ่มยอดขายกล่องพิมพ์ออฟเซตซึ่งเป็นผลิตภัณฑ์ที่มีอัตรากำไรขั้นต้นค่อนข้างสูง
และมีคู่แข่งน้อยราย
สืบเนื่องจากความต้องการบริโภคสินค้าที่เพิ่มสูงขึ้นจากการขยายตัวของเศรษฐกิจทั้งในประเทศและต่างประเทศ

โดยสรุป บริษัทฯ มีเป้าหมายในการดำเนินธุรกิจ ดังนี้ 

1.  พัฒนาคุณภาพสินค้า และประสิทธิภาพในการผลิตอย่างต่อเนื่อง

2.  รักษาความเป็นผู้นำตลาดในการผลิตกล่องพับแข็งปะลอน โดยเฉพาะอย่างยิ่งกล่องขนาดใหญ่

3.  เน้นการขายสินค้าที่มีอัตรากำไรขั้นต้นที่สูง

4.  เน้นการนำเทคโนโลยีมาพัฒนาในการผลิตอย่างต่อเนื่อง